钦定古今图书集成/历象汇编/庶征典/第169卷 > 《田家五行》 > 周
## 钦定古今图书集成/历象汇编/庶征典/第169卷 > 《田家五行》 > 周

### 僖王五年鲁多麋

按《春秋鲁庄公十七年》“冬，多麋。”　按《公羊传》何以书？
记异也。

按：《汉书五行志》，严公十七年“冬，多麋。”刘歆以为，毛虫
之孽为灾。刘向以为，麋色青，近青祥也。麋之为言迷
也，盖牝兽之淫者也。是时严公将取齐之淫女，其象
先见，天戒若曰，勿取齐女，淫而迷国。严不寤，遂取之。
夫人既入，淫于二叔，终皆诛死，几亡社稷。董仲舒指
略同。京房《易传》曰：“废正作淫，大不明，国多麋。”又曰：“震
遂泥，厥咎国多麋。”

### 敬王三十九年春鲁西狩获麟

按《春秋》鲁哀公十四年春，“西狩获麟。”　按《左传》“春西
狩于大野，叔孙氏之车子鉏商获麟，以为不祥，以赐
虞人。仲尼观之，曰：‘麟也。然后取之’。”　按《公羊传》，何以
书？记异也。何异尔？非中国之兽也。然则孰狩之？薪采
者也。薪采者，则微者也。曷为以狩言之？大之也。曷为
大之？为获麟，大之也。曷为为获麟大之？麟者，仁兽也，
有王者则至，无王者则不至。有以告者，曰：“有麇而角
者。”孔子曰：“孰为来哉？孰为来哉？”反袂拭面涕沾袍。颜
渊死，子曰：“噫！天丧予！”子路死，子曰：“噫，天祝予！”西狩获
麟，孔子曰：“吾道穷矣。”《春秋》何以始乎？隐祖之所逮闻
也。所见异辞，所闻异辞，所传闻异辞，何以终乎？哀公
十四年？曰：“备矣，君子曷为为《春秋》拨乱世”，反诸正，莫
近诸《春秋》，则未知其为是与？其诸君子乐道尧舜之
道与未？不亦乐乎尧舜之知君子也，制《春秋》之义以
俟后圣，以君子之为亦有乐乎此也。　按《穀梁传》引
取之也。狩麟，不地，不狩也。非狩而曰狩，大获麟，故大
其适也。其不言来，不外麟于中国也；其不言有，不使
麟不恒于中国也。